कौन कहता है कि गरीबों को आइडिया नहीं आ सकते?
अ गर आपके पास खुद के या पशुओं के लिए अनाज उगाने की जमीन न हो, तो क्या करेंगे? जाहिर है हम खरीदेंगे, जैसे ज्यादातर करते हैं। पर पैसे नहीं हों, तब क्या? जब तक आप जवाब खोजें, मैं एक और बात पूछता हूं। अगरN. Raghuraman's column - Who says the poor can't come up with ideas?
अगर आपके पास खुद के या पशुओं के लिए अनाज उगाने की जमीन न हो, तो क्या करेंगे? जाहिर है हम खरीदेंगे, जैसे ज्यादातर करते हैं। पर पैसे नहीं हों, तब क्या? जब तक आप जवाब खोजें, मैं एक और बात पूछता हूं। अगर आपके पास चारों ओर से खुली अलमारी हो, जिसमें छह-सात खंड हों, जैसे ग्रॉसरी स्टोर्स में होती हैं, तब क्या करेंगे? ज्यादातर लोग इसमें सामान रखेंगे, है ना?
लेकिन तमिनलाडु के नमक्कल में जैविक खेती करने वाले किसान पी. सरावानन अलमारी में अनाज उगाते हैं, जिसका इस्तेमाल चारे में करते हैं! उनके पास खेत का छोटा-सा टुकड़ा है, लेकिन चारे के लिए अनाज उगाने की पर्याप्त जगह नहीं। इसलिए वह हाइड्रोपोनिक पद्धति आजमाते हैं, इसमें बिना मिट्टी के पानी में पोषक तत्व मिलाकर खेती की जाती है।
उन्होंने ये तकनीक सरकार द्वारा संचालित शोध केंद्र से सीखी, जो कि टिकाऊ खेती की तकनीकों का प्रचार करने के लिए किसानों के साथ काम करती है। वह ये कैसे करते हैं? उपज में करीब आठ दिन लगते हैं। सरावानन अनाज को 24 घंटे के लिए पानी में भिगोते हैं, फिर प्लास्टिक ट्रे पर फैला देते हैं।
ट्रे को सीधी धूप से बचाने के लिए अलमारी में रखते हैं और सात दिनों तक हर तीन घंटे में पानी देते हैं। आठ दिनों में फसल तैयार हो जाती है। महज 500 ग्राम अनाज से उन्हें करीब 4.5 किलो चारा मिल जाता है। अब वह इसे अन्य अनाजों-दालों के साथ आजमा रहे हैं।
इस प्रक्रिया को हल्के में न लें। 2018 में केंद्र सरकार ने उन्हें इनोवेटिव फार्मर अवॉर्ड दिया था, वह दिल्ली के इंटरनेशनल राइस रिसर्च इंस्टीट्यूट से बेस्ट फार्मर अवॉर्ड जीत चुके है, 2019 में आईसीएआर से हल्दर ऑर्गेनिक फार्मर का भी अवॉर्ड मिला।
एक और उदाहरण देखें। महाराष्ट्र में गढ़चिरौली के सिरौंचा में रहने वाला दुर्गम परिवार बमुश्किल छह हजार रु. महीना कमा पाता है। पर इस जनजातीय परिवार की प्रबल इच्छा थी कि उनका बेटा गरीबी में जीवन न गुजारे इसलिए उन्होंने उसकी पढ़ाई में कसर नहीं छोड़ी।
उनका सपना इस मंगलवार को जाकर पूरा हुआ, जब उनके बेटे 18 वर्षीय राजू दुर्गम ने इतने अच्छे अंकों से नीट परीक्षा पास की कि उसे टॉप का कोई भी सरकारी कॉलेज मिल जाएगा। दसवीं के बाद उसकी मुलाकात पुणे में पढ़ रहे रिश्तेदार से हुई, जिसने उसे प्रतियोगी परीक्षा की तैयारी की सलाह दी। उनके माता-पिता पीछे नहीं हटे और शुरुआती खर्चों के लिए खुशी-खुशी 20 हजार रु. से ज्यादा भेज दिए।
वो कहते हैं ना ‘अगर किसी चीज को दिल से चाहो, तो पूरी कायनात उससे तुम्हे मिलाने में...’ राजू के परिवार पर तब और बोझ नहीं पड़ा जब वह पुणे स्थित एनजीओ- लिफ्ट फॉर अपलिफ्टमेंट- के संपर्क में आया, जिसने उसके आगे के खर्चे उठाए और लक्ष्य तक पहुंचने में मदद की।
बड़े आइडिया मुश्किल से आते हैं। पर निजी व पेशेवर जीवन की ज्यादातर सफलताएं छोटे आइडिया से ही मिलती हैं। भुवनेश्वर के नंदन कानन जूलॉजिकल पार्क का उदाहरण लें, जिसने आइडिया निकाला कि पार्क में जाते समय 20 रु. की प्लास्टिक बोतल या कोल्ड ड्रिंक या अन्य प्लास्टिक आइटम के लिए 50 रु. जमा कराने होंगे। आइटम्स पर 50 रु. का स्टीकर चिपका देते हैं। लोग जब प्लास्टिक आइटम लौटाते हैं, तो उन्हें 50 रु. लौटा देते हैं। इसका असर ये हुआ कि पार्क में कई किमी तक स्थाई रूप से प्लास्टिक की समस्या सुलझ गई।
फंडा यह है कि अगर आपको ताज्जुब हो रहा है कि छोटे-छोटे आइडिया कहां से मिलेंगे या लक्ष्य कैसे हासिल हो, तो इसका राज अतीत के ख्यालों में या भविष्य की चिंता किए बिना वर्तमान पलों को पूरी तरह जीने में है। यह आपको सच्ची आजादी देता है।